Korkeimman oikeuden päätös raastuvanoikeuden ja maistraatin perustamisesta Maarianhaminan kaupunkiin
Suomen asetuskokoelma 187/1927.

Korkeimman oikeuden päätös

raastuvanoikeuden ja maistraatin perustamisesta Maarianhaminan kaupunkiin.

Annettu Helsingissä 1 päivänä kesäkuuta 1927.

___

Maarianhaminan kaupungin valtuuston tekemästä esityksestä on Korkein oikeus, oikeusministeriön esittelystä, nähnyt hyväksi määrätä, että Maarianhaminan kaupunkiin on perustettava raastuvanoikeus ja maistraatti, joiden toiminta on alkava 1 päivästä tammikuuta 1928; ja ovat näihin virastoihin nähden seuraavat säännökset noudatettavat:

1 §.

Maarianhaminan kaupungin raastuvanoikeuden ja maistraatin muodostavat pormestari puheenjohtajana ja kaksi neuvosmiestä jäseninä.

2 §.

Pormestari on velvollinen pitämään pöytäkirjaa raastuvanoikeuden ja maistraatin istunnoissa sekä toimittamaan maistraatinsihteerille ja julkiselle notarille kuuluvat tehtävät.

3 §.

Neuvosmiestoimiin voidaan asettaa muitakin henkilöitä kuin sellaisia, jotka ovat suorittaneet tuomarinvirkaa varten säädetyt opinnäytteet.

4 §.

Ne oikeusjutut ja asiat, jotka 1 päivänä tammikuuta 1928 ovat Jomalan ja Lemlandin pitäjäin, Lumparlandin kappelin sekä Maarianhaminan kaupungin kihlakunnanoikeudessa vireillä, on kihlakunnanoikeuden käsiteltävä loppuun.

Helsingissä 1 päivänä kesäkuuta 1927.

Oikeusministeri V. Hakkila.

V.t. vanhempi hallitussihteeri Aatos Alanen.

Kaupungit
Korkeimman oikeuden ratkaisut